als_Latn dik_Latn sag_Latn
Ambasada e Kosovës në Itali pritje solemne për nder të Ditës së PavarësisëRomë, 20 shkurt 2017 - Ambasada e Republikës së Kosovës në Itali për nderë të përvjetorit të nëntë të Pavarësisë së Kosovës, organizoi pritje solemne dhe koncert klasik me soliste nga Kosova.
Në pritjen solemne morën pjesë shefa të misioneve të akredituar në Itali si dhe pranë Selisë së Shenjtë, zyrtarë nga ministria e Punëve të Jashtme e Italisë, përfaqësues të biznesit, artit e kulturës, si dhe miq të shumtë nga shoqëria civile, komuniteti arbëresh, bashkatdhetarë dhe studentë kosovarë.
Ambasadorja e Republikës së Kosovës në Itali, Alma Lama, duke iu uruar mirëseardhje të pranishmëve në festën e Pavarësisë së Kosovës, tha se me 17 shkurt 2008 u kurorëzua ëndrra për pavarësi e një populli që kaloi nëpër vuajtje dhe diskriminim, nëpër një luftë të përgjakshme, e cila ishte vetëm kapitulli i fundit tragjik i një drame me shumë akte, dramë e cila u shtri përgjatë një shekulli. "Pavarësia jonë dhe liria jonë, u bënë të mundura nga sakrificat e shumë brezave, por mbi të gjitha nga ndihma që kombet e qytetëruara na dhanë në ditët tona më të vështira. Në çdo përvjetor dhe jo vetëm, është koha për të shprehur mirënjohjen për Aleancën e Madhe veriatlantike, NATO-n dhe veçanërisht anëtarët e saj, SHBA, Itali, Britani, Francë, Gjermani etj. që na ndihmuan për tu çliruar, dhe për të bërë shtetin tonë të pavarur. Prandaj me gjithë zemër faleminderit", u tha mysafirëve ambasadorja Lama.
Ambasadorja Lama po ashtu i përkujtoi të pranishmit se "sot trupat e NATO-s gjenden ne Kosovë dhe vazhdojnë të garantojnë sigurinë tonë. Edhe atyre iu themi faleminderit. Faleminderit KFOR-it Italian. 9 vjet në historinë e një shteti janë fare pak, e në historinë e një kombi janë pothuajse të papërfillshme. Mirëpo këto nëntë vite për shtetin e Kosovës, janë vite të mbushura me shumë energji, shpresa, punë, por edhe shumë sfida".
"Jam shumë krenare të them para jush se unë përfaqësoj një vend i cili i ka sjellë paqe dhe stabilitet rajonit ku jetojmë, Ballkanit, që përfaqësoj një vend i cili, pavarësisht nga e shkuara historike, fqinjëve agresivë iu ka shtrirë dorën e pajtimit, komunikimit dhe dialogut", tha Lama duke vazhduar se Republika e re e Kosovës me frymën e saj bashkëpunuese ja ka dalë që të ketë raporte të shkëlqyera pothuaj me të gjithë fqinjët si dhe me të gjitha vendet demokratike të botës.
Në fjalën e saj, ambasadorja Lama përmendi të arriturat e Kosovës, rininë e saj, shenjtërimin e humanistet me prind kosovarë, fitoret e Majlinda Kelmendit, etj. ndërsa e përfundoi fjalimin duke theksuar raportet e shkëlqyera me shtetin italian. "Kosova është mirënjohëse për ndihmën e saj të vazhdueshme në shumë fusha. E po kështu për përkrahjen në ruajtjen e paqes dhe sigurisë, si dhe rrugëtimin tonë drejt BE-së", tha Lama.
Mbrëmja festive vazhdoi me interpretimin e pianistes kosovare Alberta Troni, e cila ekzekutoi muzikë klasike duke filluar me vepra nga kompozitorët kosovarë Rauf Domi "Impresione Dardane" dhe Mark Kacinari "Suita Ilire".
Mbrëmja u përmbyll me koktej rasti ku përveç ushqimit italian dhe ndërkombëtar u shërbye edhe ushqim tradicional kosovarë.
als_Latn als_Latn als_Latn als_Latn als_Latn als_Latn als_Latn als_Latn